Grønbech: - Det var en spøk

ENGASJERT: Google-sjef Jan Grønbech mener at Edward Snowden ikke er en verdig vinner av Nobels fredspris, noe han gjør tydelig uttrykk for via Facebook. Dette bildet er tatt ved en tidligere anledning. Foto:Janne Møller-Hansen,

Google-sjef Jan Grønbech: Sammenligner Edward Snowden med Quisling

I en Facebook-kommentar trekker Jan Grønbech en linje mellom Edward Snowden og Vidkun Quisling. Sammenligningen får flere til å reagere - men selv mener Google-sjefen at det hele var en spøk.

Line Orfjell

25. juni 2014

Artikkelen er over seks år gammel

Fakta om Edward Snowden: * Edward Snowden (32) jobbet tidligere som datatekniker i CIA og utførte oppdrag for etterretningsorganisasjonen National Security Agency (NSA).

* I mai 2013 forlot han USA og dro til Hongkong. Med seg hadde han store mengder hemmeligstemplede dokumenter om NSAs virksomhet.

* Snowden har siden delt dokumentene med utvalgte journalister og medier verden over og avslørt omfattende amerikansk overvåkning av internasjonal tele- og datatrafikk.

* I juni 2013 reiste Snowden til Russland, der han er innvilget midlertidig asyl.

* USA har siktet ham for spionasje og krever ham utlevert. Vis mer

I helgen ble det kjent at flere norske jurister mener at Edward Snowden – dataspesialisten som offentliggjorde en rekke hemmeligstemplede etterretningsdokumenter i fjor – bør vinne Nobels fredspris. Tidligere i år ble den spionanklagede amerikaneren Nobel-nominert av Terje Einarsen, som er professor i rettsvitenskap, og advokat Jon Wessel-Aas (47) er blant flere som støtter dette.

Kraftig reaksjon

I den forbindelse delte Wessel-Aas en NRK-artikkel om saken søndag kveld. Advokaten har over 1.400 venner på Facebook, og profilen hans er åpen – noe som betyr at alle som ønsker det kan følge oppdateringene hans. Wessel-Aas fikk mange reaksjoner på artikkelen om juristenes Snowden-støtte.

Den sterkeste kom fra Jan Grønbech, som er sjef i Google Norge.

«Litt urettferdig for Philby, Burgess, Treholt og ikke minst Quisling kanskje?», spør Grønbech, og får raskt svar fra Wessel-Aas:

«De sammenligningene må du nok forklare nærmere, Jan – om man skal ta dem alvorlig, altså...»

Forklarte kommentaren

UENIGE: Advokat Jon Wessel-Aas er veldig uenig i Google-sjefens utspill. - Men i utgangspunktet synes jeg det er greit at noen mener at Snowdens handlinger er uakseptable, sier han. Foto:Erlend Aas,NTB scanpix

Advokat Wessel-Aas gjorde alvor av sistnevnte kommentar, og har snakket med Grønbech om Facebook-utspillet.

- Grønbech ga uttrykk for at dette er en spissformulering fra hans side, men at han står for kjernen i det han skrev - han betrakter Snowden som en landssviker og en forræder. Slik sett anser jeg dette for å være en seriøs kommentar, sier advokaten.

Wessel-Aas understreker at han er uenig med Grønbech, men at Google-sjefen neppe er alene om å mene at Snowden er en skurk.

- Personlig synes jeg at sammenligningen er drøy. Men det hadde jeg gjort uansett hvem som hadde kommet med den, sier han.

Wessel-Aas får støtte av SVs Bård Vegar Solhjell, som var blant de som nominerte Snowden til fredsprisen i januar.

- Jeg kan ikke se noe grunnlag for en slik sammenligning. Det stemmer at Snowden har brutt lover i sitt eget land, men det er heller ikke uvanlig for fredsprisvinnere, sier Solhjell - og trekker frem Yasir Arafat som et eksempel.

- Hvis Grønbech virkelig mener det han skrev, burde samfunnet få vite hvorfor.

- Dette var en spøk

Når VG tar kontakt med Jan Grønbech, ønsker han ikke å utdype Snowden-sammenligningen.

- Dette var en spøk, som privatperson, sier Google-sjefen.

REAGERER: Stopp Datalagringsdirektivets Anders Brenna mener at Grønbechs Facebook-kommentar er overraskende. - Dette er ekstremt skuffende, sier han. Foto:Privat,

Anders Brenna, som er leder av organisasjonen Stopp Datalagringsdirektivet, er skuffet over Grønbechs Facebook-utspill.

- Denne sammenligningen hører ikke hjemme noe sted, selv om den ble skrevet på en sleivete måte. Jeg synes det er rart at Grønbech ikke støtter Edward Snowden, sier han.

Brenna mener at amerikanske myndigheters overvåkningspraksis har gått hardt ut over Google - og at søkegiganten nå kan få bedre rammebetingelser, takket være Snowdens avsløringer.

- I mine øyne burde Grønbech takke Snowden av hele sitt hjerte, sier Brenna.

Publisert: 25.06.14 kl. 18:55

Les også